Source: http://www.csmoradea.ro/events/lnbm-2017-18-etapa-25/
Timestamp: 2018-04-22 12:25:40+00:00

Document:
www.csmoradea.ro | LNBM 2017/18 – Etapa 25
CSM CSU Oradea a obținut a 3-a victorie consecutivă. Roș-albaștrii au dispus de BC CSU Sibiu, liderul Ligii Naționale de baschet masculin, într-un meci contând pentru etapa a 25-a. Rezultatul final a fost de 104-78.
Partida a demarat favorabil echipei de pe Cibin, care a înscris zece din primele 13 puncte. CSM-ul a reacționat rapid, reușind să anuleze întreg deficitul și să treacă la conducere. Jocul ofensivă al Leilor Roșii a funcționat remarcabil, scorul la prima pauză fiind stabilit cu un coș de pe semicerc de către Bobe Nicolescu, 27-21.
Jocul a continuat favorabil formației gazdă. Oradea a rotit cei nouă jucători pe care a mizat în timpul acestei partide, fiecare dintre ei având contribuții importante. Unii au ieșit la rampă în atac, iar alții au depus un efort considerabil în defensivă. Ca echipă CSM-ul arespectat planul de joc și s-a comportat impresionant, reușind să se desprindă la 17 puncte. O scădere a nivelului de intensitate coroborată cu lipsa de concentrare din finalul reprizei au condus la revirimentul oaspeților. Scorul la jumătatea partidei a fost de 57-47.
Repriza secundă a demarat mai modest la finalizare pentru bihoreni. Ei au ratat mai multe aruncări, incluzând situațiile în care a recuperat de mai multe ori sub panoul advers la aceeași fază. Goran Gajovic a adus un plus de intensitate la ambele panouri și a ridicat toată sala în picioare cu un fabulos capac după ce a recuperat un deficit de câșiva metri față de omul cu mingea. A fost un exemplu cât se poate de elocvent cu privire la nivelul de angajament al întregii echipe orădene. Chiar dacă a încris doar 15 puncte în acest sfert, CSM CSU Oradea a menținut avantajul de la capătul sfertului 2. Scorul cu zece minute înainte de final era de 72-62.
Secvența decisivă a demarat cu accidentarea lui Muhamed Pasalic. Bosniacul nu a mai revenit pe parchet, însă ceilalți jucători au suplinit cu brio absența sa. Kris Richard a reușit mai multe acțiune de mare efect purtate în viteză maximă, iar Vaidas Kariniauskas a finalizat o serie de acțiuni în manieră elegantă. Finalul partidei a fost lipsit de emoții, CSM-ul completând probabil cea mai bună prestație din acest sezon prin depășirea bornei 100 împotriva celei mai bune defensive din campionat.
Vaidas Kariniauskas a totalizat 25 puncte, 6 recuperări, 3 pase decisive, 3 intercepții, Goran Gajovic a adăugat 23 puncte, 4 recuperări, Kris Richard a încheiat cu 19 puncte, 4 pase decisive, iar Bobe Nicolescu a bifat 10 puncte și 8 recuperări pentru CSM CSU Oradea. În replică, Tyler Laser a reușit 17 puncte, 9 recuperări, 3 intercepții, Jordan Williams a adăugat 15 puncte, iar marcel Davis a avut 12 puncte, 6 recuperări.
CSM CSU Oradea obține a 18-a victorie stagională și se menține pe locul al 3-lea în ierarhia la zi a Ligii Naționale de baschet masculin – ediția 2017/18. Următorul meci are loc vineri (06.03), în deplasare, cu U-BT Cluj-Napoca, campioana în exercițiu a României.
CSM CSU Oradea susține cel de-al 2-lea meci consecutiv pe teren propriu în TOP 6. După ce a disputat primul meci al fazei a 2-a din actuala ediție a Ligii Naționale în deplasare, la Timișoara, formația roș-albastră a primit vizita Piteștiului.
De această dată, în cadrul etapei a 25-a, CSM-ul se duelează cu BC CSU Sibiu. Cele două echipe s-au întâlnit ultima dată la Arena Antonio Alexe în luna octombrie 2017, în chiar prima etapă a actualei ediții de campionat. Cele două formații au jucat în primul meci oficial din anul calendaristic 2018, de această dată la Sala Transilvania din Sibiu. Ambele partide au fost câștigate de galben-albaștri.
Sibiul vine la Oradea cu scopul de a se menține în fruntea clasamentului. Parcursul impresionant din prima fază a sezonului regulat a permis echipei antrenate de către Dan Fleșeriu să creeze un spațiu de trei victorii față de a 3-a clasată la încheierea primei faze. Acest lucru a fost posibil prin stilul absolut inconfundabil al acestei echipe, care tratează fiecare meci cu un nivel maxim de angajament, indiferent cine îi este oponent și în funcție de acesta indiferent cine evoluează pentru CSU.
Această abordare a adus mari beneficii Sibiului și a făcut din această echipă una aparte în peisajul baschetului românesc. În LNBM întâlnim echipe supertalentate și care posedă o sumedenie de jucători foarte periculoși de la mare distanță. Sibiul poate să marcheze de pe semicerc și o face adesea cu generozitate, însă acest procedeu vine în completarea jocului de angajament și de uzură pe care îl prestează galben-albaștrii.
Există mai multe dueluri deosebit de atractive la acest meci. De exemplu, din punct de vedere colectiv vorbim despre echipele cu cele mai mici medii de puncte primite pe partidă în actuala stagiune. De asemenea, ambele echipe se confruntă cu probleme la linia de pedeapsă, având procentaje de 67% în actuala ediție de campionat. Din punct de vedere individual, Muhamed Pasalic și Tyler Laser sunt cei mai preciși jucători din LNBM la aruncările de trei puncte.
Formația pregătită de Cristian Achim va avea o misiune dificilă în compania unui adversar care i-a creat mari probleme de-a lungul ultimilor ani. Primul duel al CSM-ului cu Sibiul condus de către Dan Fleșeriu s-a consemnat în decembrie 2015, atunci când bihorenii au obținut un succes categoric chiar pe Cibin. De atunci însă absolut toate meciurile dintre Oradea și Sibiu s-au derulat sub semnul echilibrului. CSM-ul a mai învins de două ori la Sibiu, inclusiv în meciul decisiv al finalei mici din stagiunea precedentă. În schimb, CSU a triumfat la Oradea chiar la ultima vizită.
Este limpede că CSM CSU Oradea are nevoie de o prestație solidă pentru a câștiga. Pentru a o obține, roș-albaștrii au nevoie de sprijinul publicului și să simtă că acesta le este alături.
Din punct de vedere statistic se anunță un duel atractiv între ofensiva redutabilă a CSM-ului, respectiv cea mai bună defensivă din campionat, cea a Sibiului. Indiscutabil aruncarea de pe semicerc trebuie dublată de un blocaj defensiv solid, respectiv de o tranziție defensivă eficientă cu scopul de a limita acțiunile purtate în mare viteză de jucătorii americani ai echipei de pe Cibin. Ambele echipe dispun de multiple arme în faza ofensivă.
Meciul dintre CSM CSU Oradea și BC CSU Sibiu se dispută marți (03.04), cu începere de la ora 20:00, la Arena Antonio Alexe. Confruntarea este transmisă în direct la DigiSport.

References: CSM 
 CSM 
 CSM 

CSM 

CSM 
 CSM 
 CSM